Air India: ভারতীয়দের ফেরাতে ইউক্রেনে টাটার এয়ার ইন্ডিয়া, বুকিং শুরু

নয়াদিল্লি: বিদেশমন্ত্রকের আবেদনে সাড়া৷ ইউক্রেন-ভারতের (India-Ukraine) মধ্যে বিমান চলাচলে এগিয়ে এল টাটা অধিগৃহীত এয়ার ইন্ডিয়া (Air India)৷ শুক্রবার টুইট করে জানাল এয়ার ইন্ডিয়া৷

ফেব্রুয়ারির শেষ সপ্তাহে ভারত-ইউক্রেনের মধ্যে তিনটি উড়ান চালাবে এয়ার ইন্ডিয়া৷ টুইটে উড়ান সংস্থা জানিয়েছে, আগামী ২২, ২৪ এবং ২৬ ফেব্রুয়ারি এয়ার ইন্ডিয়ার বিমান নামবে ইউক্রেনের বোরিস্পিল ইন্টারন্যাশনাল এয়ারপোর্টে৷ সেই বিমানে চেপে দেশে ফিরতে পারবেন ভারতীয়রা৷ তবে বিমানে ওঠার টিকিট যাত্রীদেরই কাটতে হবে৷ এয়ার ইন্ডিয়া জানিয়েছে, তাদের ওয়েবসাইটে গিয়ে টিকিট কাটতে৷ কল সেন্টারে ফোন করে অথবা ট্র্যাভেল এজেন্টের সহায়তায় টিকিট কাটতে পারবেন৷ টিকিট বুকিং শুরু হয়ে গিয়েছে৷

#FlyAI : Air India will operate 3 flights between India-Ukraine (Boryspil International Airport) India on 22nd, 24th & 26th FEB 2022

Booking open through Air India Booking offices, Website, Call Centre and Authorised Travel Agents.@IndiainUkraine

— Air India (@airindia) February 18, 2022

বৃহস্পতিবারই এয়ার বাবল এগ্রিমেন্টের নিষেধাজ্ঞা তুলে দেয় ভারত৷ নিষেধাজ্ঞা উঠে যাওয়ায় ভারত-ইউক্রেনের মধ্যে উড়ান নামা এখন আরও বাড়বে৷ বিদেশমন্ত্রকের মুখপাত্র অরিন্দম বাগচি গতকাল জানিয়েছিলেন, ইউক্রেনে আটকে পড়া ভারতীয়দের উদ্ধারে কোনও বিশেষ বিমান এখনই পাঠানো হচ্ছে না৷ রুশ-ইউক্রেন পরিস্থিতি কোন দিকে মোড় নেয় তার উপর নির্ভর করবে সব কিছু৷ বরং তিনি ভারতের সংস্থাগুলিকে উড়ানের সংখ্যা বাড়ানোর অনুরোধ করেন৷ যাতে ইউক্রেন থেকে ভারতীয়রা দ্রুত দেশে ফিরতে পারেন৷